
Marcel Pagnol Apám dicsősége című önéletrajzi művének narratológiai elemzése

Összefoglalás

Dolgozatom tárgyát egy XX. századi, Dél-Franciaországban született író, Marcel Pagnol önéletrajzi trilógiájának első kötete inspirálta. A La gloire de mon père (= Apám dicsősége) (1957) érzelmes, ugyanakkor kissé ironikus hangvétele szolgáltatta az alapötletet a mű narratológiai elemzéséhez.

Írása előszavában a szerző határozottan elkülöníti felnőtt énjét az eseményeket átélt gyermeki énjétől. Ebből kiindulva narratológiai vizsgálatomban – Gérard Genette elmélete alapján – arra a kérdésre kerestem a választ, hogy miképpen jelenik meg, illetve mennyiben választható szét a narrátor „két énje”, az elbeszélő én és az elbeszélt én. A kérdés megválaszolására a következő elemzési szempontokat alkalmaztam: az elbeszélés időszerkezete (a narráció ideje, sorrend, időtartam, gyakoriság) és a nézőpont. Ezek alapján érdekes összefüggés mutatható ki az Apám dicsősége két, nagyjából egyenlő hosszúságú, de tartalmilag elkülönülő része és a bennük alkalmazott narrációs technikák között. A mű első részében, mely az író életének első nyolc évét mutatja be – az önéletrajzi írásra jellemző utólagos, kronologikus elbeszélésen keresztül –, gyakori a külső vissza- és előreutalás, a gyors tempójú (bár jelenetekkel tarkított) összefoglalás, valamint a szokásos egyszeri említéssel váltakozó többszöri említés, illetve gyakorító elbeszélés (mindez kimutatható a francia igeidők használatában is). Az említett eljárásokhoz társuló leírások, illetőleg gyakran ironikus kommentárok a felnőtt narrátor nézőpontját tükrözik, és végső soron az elbeszélő én dominanciáját mutatják. A második rész viszont, amely mindössze egy nyári vakáció, azon belül is főképp egyetlen emlékezetes nap felidézése, sokkal inkább a jelenetek sorára épül, melyekben – az objektív, filmszerű ábrázolás ellenére – erőteljesebben érvényesül az elbeszélt én, a gyermek szubjektív nézőpontja. Az elemzés során természetesen felmerült az önéletrajzi hitelesség kérdése is (Philippe Lejeune elmélete alapján), hiszen a dokumentálható életrajzi adatok bizonyos mértékig keverednek a fikcióval, ez azonban nem zavarja az olvasást, melyet könnyeddé tesz az író humora és a mű egységes, finoman érzelmes hangneme.

Pagnol munkásságával kevesen foglalkoztak Magyarországon és másutt is, így a téma újszerűsége kísérte végig kutatásomat, azzal a reménnyel, hogy elemzésem révén sokakat fogok megismertetni Provence eme neves írójával.



